DEĊIŻJONI TAL-KUMMISSJONI
tat-30 ta’ Ġunju 2009
li tistabbilixxi mudell għall-Pjanijiet ta’ Azzjoni Nazzjonali għall-Enerġija Rinnovabbli skont id-Direttiva 2009/28/KE tal-Parlament Ewropew u tal-Kunsill
(notifikata bid-dokument numru C(2009) 5174)
(Test b’relevanza għaż-ŻEE)
(2009/548/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2009/28/KE tal-Parlament Ewropew u tal-Kunsill tat-23 ta’ April 2009 dwar il-promozzjoni tal-użu tal-enerġija minn sorsi rinnovabbli u li temenda u sussegwentament tħassar id-Direttivi 2001/77/KE u 2003/30/KE (1), u b’mod partikolari it-tieni subparagrafu tal-Artikolu 4(1) tagħha,
Billi:
(1)
Id-Direttiva 2009/28/KE teżiġi li kull Stat Membru jadotta pjan ta’ azzjoni nazzjonali għall-enerġija rinnovabbli. Dawn il-pjanijiet għandhom jistabbilixxu l-miri nazzjonali tal-Istati Membri għas-sehem tal-enerġija minn sorsi rinnovabbli użata fit-trasport, l-elettriku u t-tisħin u t-tkessiħ fl-2020, meta wieħed iqis l-effetti ta’ miżuri politiċi oħra konnessi mal-effiċjenza tal-enerġija fuq il-konsum finali tal-enerġija, u l-miżuri adegwati li għandhom jittieħdu biex jintlaħqu dawk il-miri nazzjonali totali, inkluża l-kooperazzjoni bejn l-awtoritajiet lokali, reġjonali u nazzjonali, trasferimenti ppjanati tal-istatistika jew proġetti konġunti, politiki nazzjonali biex jiġu żviluppati riżorsi tal-bijomassa eżistenti u jiġu mobilizzati riżorsi ġodda tal-bijomassa għal użi differenti, u l-miżuri li għandhom jittieħdu biex jiġu sodisfatti r-rekwiżiti tal-Artikoli 13 sa 19 tad-Direttiva 2009/28/KE.
(2)
Skont id-Direttiva 2009/28/KE, il-Kummissjoni għandha tadotta, sat-30 ta’ Ġunju 2009, mudell għall-pjanijiet ta’ azzjoni nazzjonali għall-enerġija rinnovabbli li fih ir-rekwiżiti minimi stabbiliti fl-Anness VI għal dik id-Direttiva,
ADOTTAT DIN ID-DEĊIŻJONI:
Artikolu 1
Il-mudell għall-pjanijiet ta’ azzjoni nazzjonali għall-enerġija rinnovabbli meħtieġa skont l-Artikolu 4(1) tad-Direttiva 2009/28/KE kif stabbilit fl-Anness għal din id-Deċiżjoni qed jiġi adottat.
Artikolu 2
Din id-Deċiżjoni hi indirizzata lill-Istati Membri.
Magħmula fi Brussell, it-30 ta’ Ġunju 2009.